TRENČÍN. Bezplatný seminár pre podnikateľov z Trenčína a okolia sa uskutoční v utorok 11. októbra v priestoroch Regionálneho poradenského a informačného centra v Trenčíne.
Ako informovala PR manažérka nadácie Pontis Petra Nagyová, podnikatelia získajú praktické rady a skúsenosti ako zlepšiť svoje postavenie na trhu a čo všetko môžu urobiť preto, aby ich podnikanie malo úspech, dozvedia sa ako efektívne predávať svoje produkty a služby, ako ušetriť náklady na svoje podnikanie. Dodala, že seminár je určený nielen pre manažérov, majiteľov menších firiem či začínajúcich podnikateľov ale aj pre zamestnancov pôsobiacim v oblasti ľudských zdrojov či marketingu. Záujemcovia sa môžu zaregistrovať na www.zodpovednaepodnikanie v sekcii Podujatia a konferencie.
Podľa riaditeľky nadácie Beaty Hlavčákovej už aj na Slovensku podnikajú firmy, ktoré presne vedia, že krátkodobý zisk nie je cesta k dlhodobému úspechu. "Niektoré firmy začali stavať svoje podnikanie na zdravých tovaroch, iné uprednostňujú vzdelávanie a transparentnosť bez korupcie. Mnohí manažéri si dnes uvedomujú, že získanie a udržanie si kvalitných ľudí je hlavným faktorom úspechu v podnikaní, pričom nezabúdajú ani na životné prostredie," dodala. Ako tvrdí, mať zodpovednú firmu je náročné, ale každej spoločnosti sa oplatí mať spokojných a kvalitných zamestnancov, dodávateľov i zákazníkov.
Seminár sa okrem Trenčína uskutoční aj v ďalších štrnástich slovenských mestách. Niekde sa už konali a záujem o ne prejavili najmä mladí a začínajúci podnikatelia.